# Elie Wiesel

| Elie Wiesel |
| --- |
| Fotografija Wiesela iz 1987. godine. |
| Biografske informacije |
| Rođenje | (1928-septembra-30)30. septembra 1928. Sighetu Marmaţiei, Rumunjska |
| Smrt | 2. jula 2016. (dob: 87) Boston, Massachusetts, SAD |
| Nacionalnost | Židov |
| Obrazovanje |
| Zanimanje | književnik i politički aktivist |
| Opus |
| Književne vrste | publicistika, memoari |
| Teme | holokaust |

**Elie (Eliezer) Wiesel** (Sighetu Marmaţiei, Rumunjska, 30. rujna 1928. — Boston, Massachusetts, 2. srpnja 2016.) bio je židovski književnik i politički aktivist francuskog i engleskoga izraza.

## Biografija

### Mladost i obrazovanje

Wiesel je rođen u hasidskoj obitelji, s kojom je nakon njemačke okupacije, godine 1944. bio deportiran u logor Auschwitz. Tamo su mu ubijene majka i mlađa sestra, dok je on preživio zajedno s ocem i dvjema starijim sestrama. Otac mu je umro 1945. godine u Buchenwaldu, a on je sa sestrama dočekao oslobođenje te je bio poslan u francusko dječje sirotište.

Studirao filozofiju, sociologiju i književnost na Sorbonnei od 1948. do 1951. godine i usporedno je proučavao *Talmud*. Od 1956. godine je živio u New Yorku a 1963. postao američki državljanin.

### Književno i aktivističko djelovanje

Kao mlad novinar bio je pod utjecajem francuskih egzistencijalista Alberta Camusa, Andréa Malrauxa i Jean-Paula Sartrea), te osobito francuskoga katoličkoga pisca Françoisa Mauriaca, koji ga je poticao da piše o svojem životu u logorima. Rezultat je njegova poluautobiografska knjiga o holokaustu, jedina koju je napisao na jidišu, *A svijet je šutio* (*Un di velt hot geshvign*, 1956.), koja je status klasika o holokaustu stekla u skraćenoj francuskoj inačici *Noć* (*La Nuit*, 1958.).

U svim djelima na svojevrstan se način bavi svojim iskustvom kao problemom holokausta, genocida i ljudskoga stradanja uopće. Drži predavanja o holokaustu te sudjeluje u antiratnim kampanjama i prosvjedima protiv progona manjina. Godine 1986. dodijeljena mu je Nobelova nagrada za mir.

Wiesel je sa suprugom Marion iste godine ustanovio Zakladu Elie Wiesel za humanost (The Elie Wiesel Foundation for Humanity).

## Djela

Wiesel je objavio više desetaka romana, eseja i memoarske proze. Najznačajnija djela su:

* *A svijet je šutio* (*Un di velt hot geshvign*, 1956.) / *Noć* (*La Nuit*, 1958.)
* *Nesretni slučaj* (*Le Jour*, 1961.)
* *Prosjak iz Jeruzalema* (*Le Mendiant de Jérusalem*, 1968.)
* *Oporuka ubijenoga židovskog pjesnika* (*Le Testament d’un poète juif assassiné*, 1980.)
* *Zaboravljen* (*L’Oublié*, 1989.)
* *Slučaj Sonderberg* (*Le cas Sonderberg*, 2008.)

## Izvori

Bilješke i literatura
* Wiesel, Elie, Hrvatska enciklopedija, www.enciklopedija.hr, pristupljeno 20. lipnja 2016.

|  |  |  |
| --- | --- | --- |
|  | **Napomena**:
 | Ovaj tekst ili jedan njegov dio preuzet je s mrežne stranice Hrvatske enciklopedije
 |
|
 |
| koji je klauzulom na stranici
 |
| označen slobodnom licencijom CC BY-SA 3.0
 |

## Vanjske veze

Ostali projekti

|  |  |
| --- | --- |
|  | U Wikimedijinoj ostavi ima još materijala o temi: **Elie Wiesel** |

Mrežna mjesta
* Elie Wiesel, *Noć* Arhivirano 2016-08-12 na Wayback Machine-u, ulomak hrvatskog prijevoda Mate Marasa
* Elie Wiesel, *Protiv ravnodušnosti* Arhivirano 2016-08-13 na Wayback Machine-u (preveo Mario Kopić), Odjek, revija za umjetnost, nauku i društvena pitanja, jesen/zima 2011., www.odjek.ba
* The Elie Wiesel Foundation for Humanity, mrežno mjesto Wieselove zaklade za humanost (`en`)
* Elie Wiesel, na stranicama Nobelove zaklade (`en`)